ประกาศกรมการค้าต่างประเทศประกาศกรมการค้าต่างประเทศเรื่อง หลักเกณฑ์วิธีการและเงื่อนไขในการนำเข้าสินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีสภาพผิวการเคลือบด้วยสารอนินทรีย์(Inorganic coating)ที่มีแหล่งกำเนิดจากสาธารณรัฐสังคมนิยมเวียดนามเพื่อใช้ในอุตสาหกรรมการผลิตเครื่องใช้ไฟฟ้าพ.ศ. ๒๕๖๐[๑] ตามที่ได้มีประกาศคณะกรรมการพิจารณาการทุ่มตลาดและการอุดหนุนเรื่องการตอบโต้การทุ่มตลาดสินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีแหล่งกำเนิดจากสาธารณรัฐสังคมนิยมเวียดนามพ.ศ. ๒๕๖๐ ลงวันที่ ๒๒ มีนาคม พ.ศ. ๒๕๖๐ กำหนดให้เรียกเก็บอากรตอบโต้การทุ่มตลาดจากการนำเข้าสินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีสภาพผิวการเคลือบด้วยสารอนินทรีย์ (Inorganic coating) ภายใต้พิกัดอัตราศุลกากรประเภทย่อยตามบัญชีแนบท้ายประกาศดังกล่าวที่มีแหล่งกำเนิดจากสาธารณรัฐสังคมนิยมเวียดนามในอัตราร้อยละ ๐ ของราคา ซีไอ เอฟ ในกรณีที่นำเข้ามาเพื่อใช้ในอุตสาหกรรมการผลิตเครื่องใช้ไฟฟ้า ตามหลักเกณฑ์วิธีการและเงื่อนไขที่อธิบดีกรมการค้าต่างประเทศประกาศกำหนด นั้นเพื่อให้เป็นไปตามความในข้อ๔ (๑) และข้อ ๕ ของประกาศคณะกรรมการพิจารณาการทุ่มตลาดและการอุดหนุน เรื่องการตอบโต้การทุ่มตลาดสินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีแหล่งกำเนิดจากสาธารณรัฐสังคมนิยมเวียดนามพ.ศ. ๒๕๖๐ ลงวันที่ ๒๒ มีนาคม พ.ศ. ๒๕๖๐ อธิบดีกรมการค้าต่างประเทศออกประกาศไว้ดังต่อไปนี้ข้อ๑ ในประกาศนี้เหล็กแผ่นรีดเย็น หมายความว่า สินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีสภาพผิวการเคลือบด้วยสารอนินทรีย์(Inorganic coating) ซึ่งมีองค์ประกอบคือ(๑)Silica ๙๘% (Min ๘๘.๒%) : Zirconium Oxide, Titanium Oxide, Vanadium ๑.๙% (๑.๗๑ - ๒.๐๙%) : Formic Acid ๐.๑% (๐.๐๙ - ๐.๑๑%) รวมทั้งมีเกรด ASTM A๗๙๒ และชั้นเคลือบ AZM๑๕๐) หรือ(๒)Silane (Sol-Gel) ๙๘.๔% : Zirconium ๑.๕%: Acetic Acid ๐.๑%หนังสือรับรอง หมายความว่าหนังสือรับรองการนำเข้าสินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีสภาพผิวการเคลือบด้วยสารอนินทรีย์ (Inorganic coating) เพื่อใช้ในอุตสาหกรรมการผลิตเครื่องใช้ไฟฟ้าที่ออกโดยสถาบันไฟฟ้าและอิเล็กทรอนิกส์ข้อ๒ คุณสมบัติของผู้มีสิทธิขอหนังสือรับรอง(๑)เป็นผู้ผลิตเครื่องใช้ไฟฟ้าที่ใช้สินค้าเหล็กแผ่นรีดเย็นเป็นวัตถุดิบในการผลิตหรือ(๒)เป็นผู้นำเข้าสินค้าเหล็กแผ่นรีดเย็นเพื่อจำหน่ายให้แก่ผู้ผลิตเครื่องใช้ไฟฟ้าตาม (๑)ข้อ๓ ให้ผู้มีคุณสมบัติตามข้อ ๒ยื่นคำขอหนังสือรับรองต่อสถาบันไฟฟ้าและอิเล็กทรอนิกส์ตามแบบ ก ที่กำหนดท้ายประกาศนี้พร้อมเอกสารหลักฐานดังนี้(๑)สำเนาหนังสืออนุญาตให้ประกอบกิจการโรงงาน (แบบ รง.๔)(กรณีเป็นผู้ผลิตเครื่องใช้ไฟฟ้า)(๒)สำเนาทะเบียนพาณิชย์หรือหนังสือรับรองการจดทะเบียนเป็นนิติบุคคลที่ออกให้โดยกรมพัฒนาธุรกิจการค้าหรือหน่วยงานที่ได้รับมอบ ที่มีอายุไม่เกิน ๖ เดือน นับถึงวันยื่น(๓)สำเนาใบกำกับสินค้า (Invoice)(๔)แบบแสดงรายการสินค้าที่นำเข้ามาเพื่อใช้ในอุตสาหกรรมการผลิตเครื่องใช้ไฟฟ้า(๕)หนังสือมอบอำนาจ (ถ้ามี) พร้อมสำเนาบัตรประจำตัวประชาชนหรือสำเนาหนังสือเดินทางของผู้มอบอำนาจและผู้รับมอบอำนาจข้อ๔ ให้สถาบันไฟฟ้าและอิเล็กทรอนิกส์พิจารณาดำเนินการดังนี้(๑)ออกหนังสือรับรอง ตามแบบ ข ที่กำหนดท้ายประกาศนี้ ให้แก่ผู้ยื่นคำขอที่มีคุณสมบัติตามข้อ๒ และแสดงเอกสารหลักฐานถูกต้องครบถ้วนตามข้อ ๓ในปริมาณไม่เกินกว่าที่ระบุในใบกำกับสินค้า(๒)รายงานปริมาณการออกหนังสือรับรองเป็นหนังสือพร้อมสำเนาหนังสือรับรองและจัดทำรายละเอียดเป็นรายเดือนเพื่อรายงานปริมาณการใช้หรือการนำเข้าต่อกองปกป้องและตอบโต้ทางการค้า กรมการค้าต่างประเทศตามแบบ ค ที่กำหนดท้ายประกาศนี้ โดยให้ส่งรายงานทุกไตรมาสข้อ๕ ให้ผู้ได้รับหนังสือรับรองนำหนังสือรับรองไปแสดงต่อกรมศุลกากรประกอบการนำเข้าเพื่อขอรับสิทธิในการเรียกเก็บอากรตอบโต้การทุ่มตลาดในอัตราร้อยละ๐ข้อ๖ ให้ผู้ได้รับหนังสือรับรองรายงานปริมาณการนำเข้าเป็นรายเดือนต่อกองปกป้องและตอบโต้ทางการค้ากรมการค้าต่างประเทศ ตามแบบ ง ที่กำหนดท้ายประกาศนี้ โดยให้ส่งรายงานภายในวันที่ ๒๐ของเดือนถัดไปผู้ได้รับหนังสือรับรองรายใดไม่รายงานการนำเข้าตามวรรคหนึ่งกรมการค้าต่างประเทศจะพิจารณาดำเนินการตามที่เห็นสมควรข้อ๗ หนังสือรับรองให้มีอายุหนึ่งเดือนนับแต่วันที่ออกและให้ใช้สำหรับการนำเข้าได้เพียงครั้งเดียวทั้งนี้ตั้งแต่บัดนี้เป็นต้นไปประกาศ ณ วันที่ ๑๙เมษายน พ.ศ. ๒๕๖๐ดวงพร รอดพยาธิ์อธิบดีกรมการค้าต่างประเทศ[เอกสารแนบท้าย]๑. ขอหนังสือรับรองการนำเข้าสินค้าเพื่อใช้ในอุตสาหกรรมการผลิตเครื่องใช้ไฟฟ้า(แบบ ก)๒. แบบแสดงรายการสินค้าเหล็กแผ่นรีดเย็นที่นำเข้ามาเพื่อใช้ในอุตสาหกรรมการผลิตเครื่องใช้ไฟฟ้า๓. หนังสือรับรองการนำเข้าสินค้าเหล็กแผ่นรีดเย็นเพื่อใช้ในอุตสาหกรรมการผลิตเครื่องใช้ไฟฟ้า (แบบ ข)๔. แบบแสดงรายการสินค้าท้ายหนังสือรับรองการนำเข้าสินค้าเหล็กแผ่นรีดเย็นเพื่อใช้ในอุตสาหกรรมการผลิตเครื่องใช้ไฟฟ้า๕. แบบรายงานปริมาณ การใช้ การนำเข้า สินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีสภาพผิวการเคลือบด้วยสารอนินทรีย์ (Inorganic coating) ที่มีแหล่งกำเนิดจากสาธารณรัฐสังคมนิยมเวียดนามเพื่อใช้ในอุตสาหกรรมการผลิตเครื่องใช้ไฟฟ้า (แบบ ค)๖. แบบรายงานปริมาณ การใช้ การนำเข้า สินค้าเหล็กแผ่นรีดเย็นชุบหรือเคลือบด้วยโลหะเจือของอะลูมิเนียมและสังกะสีแบบจุ่มร้อนที่มีสภาพผิวการเคลือบด้วยสารอนินทรีย์(Inorganic coating) ที่มีแหล่งกำเนิดจากสาธารณรัฐสังคมนิยมเวียดนามเพื่อใช้ในอุตสาหกรรมการผลิตเครื่องใช้ไฟฟ้า พ.ศ. ๒๕๖๐ (แบบ ง)(ดูข้อมูลจากภาพกฎหมาย)ชวัลพร/ภวรรณตรี/จัดทำ๒๖ เมษายน ๒๕๖๐[๑] ราชกิจจานุเบกษาเล่ม ๑๓๔/ตอนพิเศษ ๑๑๐ ง/หน้า ๒๑/๒๑ เมษายน ๒๕๖๐